Kristiansand Bibelsenter

Kristiansand Bibelsenter var en karismatisk trosmenighet i Kristiansand som eksisterte fra 1990 til 2003.

Ifølge menighetens statutter var menigheten "en frittstående lokal menighet uten tilknytning til noe krikesamfunn". Kristiansand Bibelsenter var et registrert trossamfunn som mottok offentlig støtte og hadde vigselsrett. Menigheten var selvstendig, men hadde likevel nære relasjoner til andre trosforsamlinger, spesielt til Livets Ord i Uppsala siden mange av menighetens medlemmer gikk på bibelskolen der på 1980- og 1990-tallet. Menighetens første pastor var Jan Olav Hansen, og det første året hadde menigheten sine offentlige møter i Mållaget sine lokaler i Kirkegata i Kristiansand. I 1991 flyttet menigheten sine møter til Kongsgård Allé 64B. Samme året overtok Per Ivar Abrahamsen (f.1963) som hovedpastor i menigheten etter at Jan Olav Hansen gikk av som pastor. Den 10. april samme år besøkte pastor Ulf Ekman fra Livets Ord i Uppsala menigheten, og talte på et møte samme kveld. Fra 1991 til 1993 holdt menigheten til i Agder Allé 64, og i den perioden opplevde menigheten en fin vekst. Den fikk også besøk av mange kjente trospredikanter fra inn- og utland, blant annet Bror Spetz, Bengt Sundberg, Jens Garnfeldt og Enevald Flåten.

I mars 1993 flyttet menigheten til større og bedre lokaler i Marviksveien 103. Veksten fortsatte en stund etter dette, men høsten 1993 og våren 1994 opplevde menigheten en større splittelse. Uenigheter om lederposisjoner og retningsvalg lå bak denne. Etter splittelsen ble medlemsmassen vesentlig redusert, men menigheten fortsatte likevel virksomheten med god fremdrift. I januar 1996 overtok Tore Danielsen (f. 1969) som hovedpastor i Kristiansand Bibelsenter. 1996 ble et godt år for menigheten,og rundt 20 voksne meldte seg inn i menigheten dette året. Også i 1996 fikk menigheten besøk av mange kjente forkynnere som Jørn Hyldgaard, Christopher Alam, Carl Gustaf Severin og Stefan Salmonsson. I tillegg til offentlige møter ble det også arrangert cellegrupper, bønnemøter og mobiliseringsmøter. Barnearbeidet i 1996 var omfattende og berørte mange. I tillegg til søndagsskole og barnepass parallelt med søndagsgudstjenestene ble det startet et arbeid som het 4F, samt en ungdomsgruppe for tenåringer.

I april 1997 arrangerte Kristiansand Bibelsenter konferansen Mission-Explosion i samarbeid med predikantene Carl Gustaf Severin og Bengt Wedemalm fra Livets Ord i Uppsala. Samme høst besøkte pastor Åge Åleskjær fra Oslo Kristne Senter menigheten. Kristiansand Bibelsenters Lørdagsbibelskole startet opp høsten 1997 med mellom 20 og 30 deltakere. 

I januar 1998 opphørte menighets 5-årige leiekontrakt i Marviksveien 103. Det ble da inngått avtale med Kristiansand Symfoniorkester om å leie Aladdin Kultursenter på søndagene. I 1998 og 1999 ble menighetens offentlige møter arrangert i rød eller blå sal i det gamle kinolokalet. Også disse to årene ble en god periode; et stort ungdomsarbeid vokste fram, og mange ungdommer ble døpt sommeren 1998. Menigheten hadde også i denne perioden flere velfungerende cellegrupper, inklusive en cellegruppe i Mandal. Rundt en gang i måneden ble det arrangert et søndags kveldsmøte i menigheten med spesiell fokus på forbønn og helbredelse. I september 1998 og 1999 ble det arrangert felles ungdomskonferanser i samarbeid med Filadelfia Kristiansand med predikanten Stefan Salmonsson som taler.

Rundt årtusenskiftet valgte Kristiansand Symfoniorkester å si opp avtalen med Kristiansand Bibelsenter i Aladdin Kultursenter. Fra januar 2000 ble det inngått avtale med stiftelsen Shalam om leie av deres lokaler på søndagene. Her hadde Kristiansand Bibelsenter sine offentlige møter og samlinger fram til september 2003.

Trosmenigheter
Kultur i Kristiansand
Organisasjoner etablert i 1990
Organisasjoner opphørt i 2003
Religion i Agder